55. schôdza NR SR - 6.deň - B. popoludní
Dátum: 2022-02-10
Poslanec: Kozelová, Monika (OĽANO)
Druh vystúpenia: Vystúpenie v rozprave

145. Vážený pán predsedajúci, vážené kolegyne, vážení kolegovia, ja otvorím tému užívania marihuany pre zdravotné účely, to je to, o čom sme sa bavili aj minule. To, že tu bagatelizujete Roba Džunka, to je jedna vec. Ja navyše na rozdiel od vás teda poznám aj tie rodiny, ktoré, tí ľudia, ktorí momentálne sedia či už vo väzbe, alebo čakajú na rozsudky, tak ja ich poznám a poznám aj tú situáciu, ktorá tam je. Budem hovoriť o dvoch prípadoch. Prípad Joža Šipoša, 45-ročného nositeľa zlatej plakety Jánskeho, ktorý aktuálne sedí vo väzení s neprávoplatným rozsudkom na 20 rokov a prepadnutie majetku za to, že vyrábal marihuanovú masť svojim rodičom a svojej rodine a rozdával ju. Nepredával ju, rozdával ju. Dvadsať rokov a prepadnutie majetku. To je jeden človek. Druhý človek 60-ročný, 60-ročný človek, ktorý si sám pre seba vyrábal extrakt z marihuany pre zníženie nízkeho, teda vysokého tlaku, pretože mu nič nezaberalo okrem tohto. Takisto 20 rokov, aktuálne sedí v Leopoldove. Človek, ktorý dokopal a zabil Filipínca na Obchodnej ulici dostal 9 rokov. Hej? Takže toto si zoberte na misku váh, porovnajte si to a povedzte, či nemáme pravdu s tým, že tu bojujeme o zníženie trestov za marihuanu. Tu nejde len o to, že či si niekto niekde zapáli cigaretu, tu ide aj o týchto ľudí, ktorí tam sedia a jednoducho, bohužiaľ, náš trestný poriadok je tak nastavený, že ľudia, ktorí používajú marihuanu pre zdravotné účely sú odsúdení rovnako ako vrahovia a ešte horšie ako užívatelia pervitínu alebo akejkoľvek inej tvrdej drogy. Takže ak budete zvažovať, či zahlasovať za tento zákon, prosím, spomeňte si aj na týchto dvoch pánov, ktorí tam momentálne sedia a nie sú len dvaja, je ich tam podstatne viac. A toto je jedna vec. Druhá vec. Bavíme sa tu teraz momentálne o trestnom zákone, o žiadnom inom, o trestnom. Chcem vám povedať, že my sme začali rokovania s ministerstvom zdravotníctva o tom, aby sme vyčlenili marihuanu aj do zákona o liekoch a začali sme pripravovať podklady na to, aby sme vyčlenili marihuanu na používanie pre zdravotné účely. Kým ale prídeme až ku koncu celého tohto procesu, tak to chvíľočku potrvá a ten Milan Šipoš, aj ten druhý pán, ktorý zatiaľ ešte nie je odsúdený, takže meno ešte nebudem hovoriť, tam budú sedieť. Čiže o tomto som chcela hovoriť. Prosím, rozmýšľajte a dávajte na misku váh. Lebo skutočne, sedia nám tam 18-roční chlapci úplne nezmyselne, mohli dostať iný trest, tak ako hovorili kolegovia, mohli dostať náramok, mohli dostať čokoľvek, mohli dostať liečenie, likvidujeme 18-ročným deckám život, necháme ich sedieť v base na 10 rokov, zahlcujeme basy úplne nezmyselne a môžeme to riešiť aj trošku inak, nemusíme to riešiť takto. Pre pána Mazureka je človek, ktorý je kvázi feťák, žumpa a hnoj. Pre mňa je to proste jednoducho chorý človek. A treba sa naňho ako na pacienta aj pozerať a treba to riešiť nie tu medzi nami, ale proste s lekármi. Viete, tie tresty za marihuanu sú tak neúnosné, že to nie je normálne. Ja občas idem aj do tej basy za tými ľuďmi, ktorí tam sedia a čakajú na to, čo sa bude diať. A ja s nimi komunikujem. Viete, čo si hovoria väzni v base, že keď ťa chytia s marišou, zabi policajta, lebo dostaneš menej rokov. Aby ste vedeli, toto si hovoria väzni v base! Tak takýto je pomer medzi vrahmi a tými ľuďmi, ktorí užívajú marihuanu, ktorých chytili dvakrát s marihuanou, jednoducho. Čo sa týka Mareka Kotlebu, pán kolega, ja naozaj, vy ste hovorili, že, že poznáte ľudí, ktorí niekoľkokrát boli na liečení, vždy sa vrátili, vždy začali znova. Ja vám poviem, že ja poznám niekoľko alkoholikov, ktorí tam boli ixkrát a nakoniec aj tak chľastajú a po pravde, po tráve nepoznám nikoho, že by doma zbil ženu a deti, ale po alkohole každý tretí, takže bavme sa aj o tomto. Čiže, keď už, keď už ideme takto naostro, tak poďme aj na alkohol, ja som za. Neviem, či vy budete za, alebo väčšina z vás tu bude za, lebo jednoducho pre mňa je alkohol omnoho väčšie zlo ako tráva. A na záver, keď sa bavíme o alkohole a o drogách, pán poslanec Ďurica, v tom Miloslavove to bol alkohol, tam drogy nenašli, len aby sme boli na čistom, čiže tam bol alkohol, ktorý vyvádzal a vám chcem poďakovať za to, že naozaj celú dobu, čo ste tu, ste vystupovali k veci a vecne, takže za to vám ďakujem. Dámy a páni, verím, že podporíte tento návrh zákona, pretože on je potrebný. Či je dobrý? Je potrebný! A to je to dôležité. Takže ďakujem.